KIRJALLINEN KYSYMYS E-2518/99 esittäjä(t): Gianfranco Dell'Alba (TDI) komissiolle. Laserlaitteiden käyttö Modenan kaupungissa.



Virallinen lehti nro 303 E , 24/10/2000 s. 0074 - 0075



KIRJALLINEN KYSYMYS E-2518/99 esittäjä(t): Gianfranco Dell'Alba (TDI) komissiolle (22. joulukuuta 1999) Aihe: Laserlaitteiden käyttö Modenan kaupungissa Modenan kaupungin keskustassa on käytetty usean vuoden ajan lasertykkejä (jotka on hiljattain nimetty laservälineiksi) kottaraisten, kyyhkysten ja muiden lintujen säikyttämiseksi. Vaikka lukuisat asukkaat ja yhdistykset ovat protestoineet ja vaikka ne ovat myös Euroopan tasolla tehneet aloitteita, lasertykkejä käytetään yhä. Italian viranomaiset ilmoittivat toukokuussa 1997 (sisäasiainministeriö) ja joulukuussa 1997 (terveysministeriö), että näiden välineiden käyttö on vaarallista eurooppalaisen CEI EN 60825 -standardin mukaan. Tässä lasereiden valmistuksen ja käytön kattavassa standardissa määrätään ainoastaan kolmesta käyttöalueesta, nimittäin laserin käytöstä - teollisuudessa, - televiestinnässä - ja lääketeollisuudessa. Näihin käyttöalueisiin ei siis kuulu sellainen laservälineiden käyttö kuin Modenassa ja luultavasti myös muissa kaupungeissa, etenkin kun Modenassa käytetyt laservälineet on varustettu manuaalisesti säädettävällä optisella järjestelmällä, jota ei ole mainittu tuotteen valmistajan, ranskalaisen Desman yhtiön toimittamassa ohjekirjassa. Ottaen huomioon Bjerregaardin komission puolesta 28. tammikuuta 1997 (E-3175/96)(1) ja 16. joulukuuta 1999 (E-3800/97)(2) antamat vastaukset Taminon asiasta esittämään kahteen kirjalliseen kysymykseen, tiedustelisin komissiolta, onko se vaatinut ja saanut Italian viranomaisilta Modenan kaupungin asukkaiden ja tällaisen laservälineen käyttöön tarvittavan henkilökunnan turvallisuutta koskevia lisätietoja, joita viranomaisten on annettava neuvoston direktiivin 79/409/ETY(3) 9 artiklan mukaisesti? Koska tämä käytäntö jatkuu edelleen, katsooko komissio, että paikalla tehtävät tarkastukset ovat välttämättömiä ja kiireellisiä, ja katsooko komissio aiheelliseksi laatia virallinen huomautus Italian viranomaisille, jossa heitä vaaditaan noudattamaan asiaa koskevia yhteisön sääntöjä? (1) EYVL C 186, 18.6.1997, s. 41. (2) EYVL C 187, 16.6.1998, s. 59. (3) EYVL L 103, 25.4.1979, s. 1. Margot Wallströmin komission puolesta antama vastaus (23. helmikuuta 2000) Laserlaitteiden kaltaisia laitteita käsittelevien työntekijöiden turvallisuuden ja terveyden suojelun osalta komissio viittaa Gianni Taminon kirjallisiin kysymyksiin E-3175/96 ja E-3800/97 antamiinsa vastauksiin. Italian viranomaisten tehtävänä on huolehtia siitä, että kansalliset säädökset, joilla työterveyttä ja -turvallisuutta koskeva direktiivi saatetaan osaksi kansallista lainsäädäntöä, pannaan asianmukaisesti täytäntöön, sekä valvoa kyseisten säädösten noudattamista. Asianosaisten on siis käännyttävä näiden viranomaisten puoleen. Luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY 9 artiklan soveltamisesta komissio toteaa, että Italian viranomaiset ovat ilmoittaneet sille, etteivät toteutetut toimenpiteet ole häirinneet merkittävästi kyseisiä luonnonvaraisia lintukantoja. Toimenpiteet on toteutettu lintujen lisääntymiskauden päätyttyä, eikä lintuja ole vahingoitettu eikä tapettu. Koska merkittäviä häiriöitä ei ole esiintynyt, tähän tapaukseen ei voida soveltaa direktiivin 79/409/ETY 9 artiklaa. Komission mielestä edellä mainitusta direktiivistä annetut tiedot olivat täysin asianmukaisia, minkä vuoksi se päätti asian käsittelyn. Gianni Taminolle lähetettiin keväällä 1998 kirje, jolla täydennettiin kirjalliseen kysymykseen E-3800/97 annetussa vastauksessa esitettyjä tietoja.